sagorsarker/bangla-wikipedia huggingface dataset:
বিদিশা বালিয়ান

বিদিশা বালিয়ান (জন্ম ১৯৯৭) একজন অনুপ্রেরণামূলক বক্তা, সৌন্দর্য প্রতিযোগিতার বিজয়ী, অবসরপ্রাপ্ত টেনিস খেলোয়াড় এবং স্পন্দন ওয়েলফেয়ার সোসাইটির প্রতিষ্ঠাতা। তিনি ২০১৭ গ্রীষ্মকালীন ডেফলিম্পিকে ভারতের প্রতিনিধিত্ব করেছিলেন এবং ২০১৯ মিস অ্যান্ড মিস্টার ডেফ ওয়ার্ল্ড প্রতিযোগিতায় ভারতের প্রতিনিধিত্ব করেছিলেন। ২০১৯ সালের ১৯শে জুলাই, তিনি মিস ডেফ ওয়ার্ল্ড প্রতিযোগিতা জিতেছিলেন এবং প্রথম ভারতীয় হিসেবে মিস ডেফ ওয়ার্ল্ড মুকুট পরেছিলেন।
বিদিশা ১৯৯৭ সালের ২১শে আগস্ট জন্মগ্রহণ করেন এবং জন্মের সময় তাঁর আংশিক শ্রবণ প্রতিবন্ধকতা ধরা পড়ে। ডাক্তারি পরামর্শ সত্ত্বেও তাঁর বাবা-মা তাঁকে কোন বিশেষ স্কুলে শিক্ষার জন্য পাঠাতে রাজি হননি। তিনি তাঁর প্রাথমিক শিক্ষার জন্য মুজাফফরনগরের এমএন পাবলিক স্কুলে ভর্তি হন। তিনি নিজের বধিরতার কারণে অন্যান্য ছাত্রদের কাছ থেকে বৈষম্যের সম্মুখীন হন। তিনি নয়ডা থেকে শারীরিক শিক্ষায় স্নাতক সম্পন্ন করেছেন। তিনি যোগব্যায়াম এবং ইতিহাসেও স্নাতকোত্তর করেছেন।
তিনি জাতীয় পর্যায়ে টেনিস খেলে তাঁর খেলোয়াড় জীবন শুরু করেন। তিনি ২০১৬ সালের জাতীয় গেমসে দুটি রৌপ্য পদক পেয়েছিলেন, যা তাঁর প্রথম ডেফলিম্পিক ইভেন্ট। এরপর ২০১৭ গ্রীষ্মকালীন ডেফলিম্পিকে অংশ নিতে তিনি নির্বাচিত হন। তিনি ২০১৭ ডেফলিম্পিকে মহিলাদের একক এবং দ্বৈত ইভেন্টে প্রতিদ্বন্দ্বিতা করেছিলেন। মহিলা ডাবলস ইভেন্টে তিনি পঞ্চম স্থানে ছিলেন। জানা গেছে যে বিদিশা ২০১৭ গ্রীষ্মকালীন বধিরলিম্পিকের পরে পিঠে গুরুতর আঘাতের কারণে টেনিস খেলা থেকে অবসর নেওয়ার সিদ্ধান্ত নিয়েছিলেন।
বিদিশা টেনিস থেকে অবসর নেওয়ার পর মিস ডেফ ইন্ডিয়া প্রতিযোগিতায় অংশ নেওয়ার সিদ্ধান্ত নেন। মিস ডেফ ইন্ডিয়া ২০১৯-এ অংশ নেওয়ার জন্য তিনি গ্রেটার নয়ডায় এক বছরেরও বেশি সময় ধরে প্রশিক্ষণ নিয়েছিলেন বলে জানা গেছে। তিনি অবশেষে মিস ডেফ ইন্ডিয়া ২০১৯ প্রতিযোগিতা জিতেছিলেন যা ২০১৯ সালের ফেব্রুয়ারিতে গুয়াহাটির আসামে অনুষ্ঠিত হয়েছিল। মিস ডেফ ইন্ডিয়া হিসাবে বিজয়ী হওয়ার পর, তিনি মিস ডেফ ওয়ার্ল্ড ২০১৯ প্রতিযোগিতায় অংশ নেওয়ার যোগ্যতা অর্জন করেন এবং দক্ষিণ আফ্রিকায় চলে যান। তিনি হুইলিং হ্যাপিনেস ফাউন্ডেশন থেকেও সহায়তা পেয়েছিলেন, এটি ২০১৬ গ্রীষ্মকালীন প্যারালিম্পিকে রৌপ্য পদক বিজয়ী দীপা মালিক দ্বারা পরিচালিত হয়।
তিনি মিস ডেফ ওয়ার্ল্ড প্রতিযোগিতায় অংশগ্রহণকারী অনেক প্রতিযোগীর একজন ছিলেন এবং ২০১৯ সালের জন্য মিস ডেফ ওয়ার্ল্ডের মুকুট পেয়েছিলেন। বিদিশা প্রথম ভারতীয় হিসেবে মিস ডেফ ওয়ার্ল্ড ২০১৯ জিতেছেন।
তিনিই প্রথম ভারতীয় মহিলা যিনি ২০১৯ সালে মিস ডেফ ওয়ার্ল্ডের খেতাব জিতেছেন। তিনি নৃত্য, টেনিস এবং ফ্যাশন সহ অনেক ক্ষেত্রে একজন দুর্দান্ত অনুপ্রেরণামূলক বক্তা এবং বিশেষজ্ঞ। তিনি ভারতের মাননীয় উপরাষ্ট্রপতির কাছ থেকে জাতীয় প্রতিবন্ধী পুরস্কার পেয়েছেন। তিনি আরশ কন্যা গুরুকুলের নারী ক্ষমতায়নের ব্র্যান্ড অ্যাম্বাসাডর। তিনি ফোনক নাদিয়ার ব্র্যান্ড অ্যাম্বাসেডরও। তাঁর কৃতিত্ব এবং প্রশংসার তালিকা তাঁর উচ্চাভিলাষী ব্যক্তিত্বের সঙ্গে মানানসই।
তিনি টেড (সম্মেলন) সম্প্রদায় দ্বারা আয়োজিত অনুষ্ঠানে অনেক বক্তৃতা দিয়েছেন। হাজার হাজার মানুষকে অনুপ্রাণিত করার জন্য অনেক অনুষ্ঠানে তাঁর জীবন সম্পর্কে কথা বলার জন্য আমন্ত্রণ জানানো হয়েছিল। এসব আলোচনা ছাড়াও তিনি অনেক অনুষ্ঠানে প্রধান অতিথি হিসেবে উপস্থিত হয়েছেন। তিনি মিস টিন ইন্ডিয়া ইউনিভার্স ২০২০-তে সম্মানিত অতিথি ছিলেন।
সুবাকি নেকোই

সুবাকি নেকোই (猫井 椿, নেকোই সুবাকি), যিনি পূর্বে মিক নেকোই বা নেকোই মিকু নামে পরিচিত ছিলেন, তিনি একজন সুপরিচিত মাঙ্গাকা এবং মহিলা মাঙ্গা রচয়িতার দল "ক্ল্যাম্পের" অন্যতম গুরুত্বপূর্ণ সদস্য। তিনি সহ-পরিচালক হিসাবে কাজ করেন। দলে তার দায়িত্ব হল স্ক্রিনটোন প্রয়োগ করা এবং মাঙ্গার জন্য সংগৃহিত চিত্রগুলি সংশোধন করা। এছাড়াও তিনি লিগ্যাল ড্রাগ, দ্য ওয়ান আই লাভ, উইশ, সুকি এবং এক্স এক্স এক্স হোলিকের প্রধান শিল্পী ছিলেন (এই ভূমিকা যা সাধারণত মোকোনার আওতায় পড়ে)। -এর এক্স এক্স হোলিকের শিল্পী হিসাবে তিনি পুরুষ চরিত্রগুলি আঁকার দায়িত্ব ছিলেন এবং মোকোনা মহিলা চরিত্রগুলি আঁকার ভার গ্রহন করেছিলেন৷ 
সুবাকি নেকোই ২১ জানুয়ারি, ১৯৬৯ সালে জাপানের কিয়োটো শহরে জন্মগ্রহণ করেন।
তিনি আগে মিক নেকোই নামে পরিচিত ছিলেন। ২০০৪ সালে ক্ল্যাম্পের পনের তম বর্ষপূর্তিতে তিনি এবং ক্ল্যাম্পের অন্য তিনজন সদস্য তাদের নাম পরিবর্তন করেছিলেন। শোনা যায় যে বর্তমানে তারা তাদের নতুন পরিকল্পনায় চেষ্টা বাস্তবায়িত করতে ব্যস্ত আছেন। পরবর্তীকালে একটি সাক্ষাত্কারে, আগেহা ওহকাওয়া বলেছিলেন যে নেকোইয়ের নাম পরিবর্তন করার পিছনে কারণ ছিল এই যে নেকোই বারংবার এই মন্তব্য শুনে ক্লান্ত হয়ে পড়েছিলেন যে তার নাম মিক জ্যাগারের সমতুল্য। সম্ভবত সেই কারনেই তিনি তার নাম পরিবর্তন করেছিলেন এবং তার নতুন নাম রাখেন সুবাকি নেকোই।
তারা দেওধর

তারা দেওধর (জন্ম ১৯২৪) ছিলেন ভারতের একজন ব্যাডমিন্টন এবং টেনিস খেলোয়াড়। তিনি ভারতের ক্রিকেট কিংবদন্তি ডি বি দেওধরের মেয়ে।
তারা দেওধর প্রখ্যাত ভারতীয় ক্রিকেটার দিনকর বলবন্ত দেওধরের কন্যা, ক্রিকেটার দেওধরের নামে বার্ষিক ঘরোয়া ক্রিকেটিং ক্যালেন্ডারে একটি গুরুত্বপূর্ণ টুর্নামেন্টের নামকরণ করা হয়েছে। তারা, শাম, সুন্দর, শরদ ও ডাঃ সুমন ছিলেন পাঁচ দেওধর ভাইবোন। তাঁদের বাড়ি পিওয়াইসি জিমখানা থেকে মাত্র ১০০ মিটার দূরে ডেকান জিমখানা এলাকার পিওয়াইসি কলোনিতে অবস্থিত ছিল, খেলাধূলায় তাঁদের সবসময় উৎসাহ দেওয়া হত। 
১৯৪৫ সালে, জৈব রসায়ন (বায়োকেমিস্ট্রি) অধ্যয়নের জন্য তারা মার্কিন যুক্তরাষ্ট্রে চলে যান এবং উইসকনসিন ম্যাডিসন বিশ্ববিদ্যালয়ে পড়াশোনা করেন। তিনি এই বিষয়ে পিএইচডি অর্জন করেন।
তারা দেওধর ১৯৪২ সালে তাঁর বোন সুন্দর দেওধরের সাথে মহিলা ডাবলসে তাঁর প্রথম জাতীয় শিরোপা জিতেছিলেন। ১৯৪২ এবং ১৯৫৪ সালের মধ্যে তিন দেওধর বোন, সুমন, সুন্দর এবং তারা ভারতীয় জাতীয় ব্যাডমিন্টন চ্যাম্পিয়ন প্রতিযোগিতায় আধিপত্য বিস্তার করেছিলেন।
বোম্বে এবং পুনে ব্যতীত দেশের যে কোনও প্রান্তে ব্যাডমিন্টনের জাতীয় প্রতিযোগিতা অনুষ্ঠিত হলে দেওধর বোনেরা যাওয়া পছন্দ করতেন না। টানা তিন বছর ১৯৪২, '৪৩ এবং '৪৪ সালে এই প্রতিযোগিতা বোম্বেতেই অনুষ্ঠিত হয়েছিল, এবং তারা দেওধর তিনটি সম্মেলনেই মহিলাদের একক শিরোপা জিতেছিলেন।
তিনি একজন শক্তিশালী টেনিস খেলোয়াড়ও ছিলেন। ইউনিভার্সিটি অফ উইসকনসিন-ম্যাডিসন- এ অধ্যয়নকালে, ইউএস টেনিস চ্যাম্পিয়নশিপে বিদেশী টেনিস খেলোয়াড়দের মধ্যে তিনি পঞ্চম বাছাই নির্বাচিত হয়েছিলেন।
অনু পেশোয়ারিয়া

অনু পেশোয়ারিয়া (জন্ম ৫ই সেপ্টেম্বর ১৯৬১) হলেন একজন ভারতীয় আমেরিকান ইউএস ইমিগ্রেশন আইনজীবী, লেখক, কর্মী এবং জনহিতৈষী যিনি বেশ কয়েকটি অলাভজনক সংস্থা প্রতিষ্ঠা করেছেন। তিনি মার্কিন যুক্তরাষ্ট্রের একজন উইম্বলডন টেনিস খেলোয়াড়। তাঁর আইনি কাজের মধ্যে আছে অভিবাসী অধিকার, গার্হস্থ্য সহিংসতা নিবারণ, মহিলাদের অধিকার এবং শিশুদের অধিকারের উপর দৃষ্টি নিবদ্ধ করা। তিনি মার্কিন যুক্তরাষ্ট্রের সুপ্রিম কোর্ট, ওয়াশিংটনের সুপ্রিম কোর্ট এবং ভারতের সুপ্রিম কোর্টে অভিবাসন আইন অনুশীলন করেছেন। তিনি ছিলেন ওয়াশিংটন ডিসিতে মার্কিন দূতাবাসে ভারত সরকার কর্তৃক নিযুক্ত প্রথম আইনী উপদেষ্টা। তিনি ভারতের প্রাক্তন এক নম্বর মহিলা টেনিস চ্যাম্পিয়নও ছিলেন। তিনি ঘৃণামূলক অপরাধ এবং গার্হস্থ্য নির্যাতনের শিকারদের সাহায্য করার জন্য "সেবা আইনি সহায়তা" প্রতিষ্ঠা করেছিলেন। তিনি সারা বিশ্বের, যেমন, ভারত, দক্ষিণ আমেরিকা, সিরিয়া, ইরাক, আফগানিস্তান, আফ্রিকা, সোমালিয়া এবং বার্মার মানুষ যাঁরা অত্যাচারের হাত থেকে বেঁচে ফিরে এসেছেন, সেই সব ব্যক্তিদের সহায়তা করেছেন। তিনি ১৯৭৯ সালে উইম্বলডনে ভারতের হয়ে খেলেছিলেন এবং এছাড়াও বিশ্বের বড় বড় আন্তর্জাতিক টেনিস টুর্নামেন্ট জিতেছিলেন।
অনু অমৃতসরে জন্মগ্রহণ করেন, এবং দিল্লি বিশ্ববিদ্যালয়ের থেকে ১৯৮০ সালে রাষ্ট্রবিজ্ঞান ও অর্থনীতিতে ডিগ্রি নিয়ে স্নাতক হন। তিনি ১৯৮৩ সালে দিল্লি বিশ্ববিদ্যালয়, আইন কেন্দ্র থেকে আইনে এলএলবি ডিগ্রি অর্জন করেন। তিনি চার কন্যার মধ্যে সর্বকনিষ্ঠ। তাঁর বড় বোনের নাম কিরণ বেদী।
অনু বর্তমানে মার্কিন যুক্তরাষ্ট্র এবং ভারতে আন্তর্জাতিক আইন অনুশীলন করছেন। তিনি ২৫ বছরেরও বেশি সময়ের অভিজ্ঞতা সহ অভিবাসন, আইনী এবং মানবাধিকার আইনের পক্ষে জোরালো প্রবক্তা। ওয়াশিংটন ডিসিতে ভারতীয় দূতাবাসের প্রথম মহিলা আইনী উপদেষ্টা হওয়ার কারণে, তিনি তাঁর অনুকরণীয় আইনী কৃতিত্বের জন্য একাধিক পুরস্কার জিতেছেন, যার মধ্যে কিছু তাঁর রচিত বইগুলিতে ব্যাপকভাবে প্রতিফলিত হয়েছে। তিনি একজন নিয়মিত বক্তা, একজন লেখক এবং একজন দক্ষ কর্মী হওয়ার পাশাপাশি নিউইয়র্ক, শিকাগো, সান ফ্রান্সিসকো, হিউস্টন জুড়ে কনস্যুলেটগুলির আইনি উপদেষ্টা হিসেবেও কাজ করেন।
তিনটি স্ব-প্রকাশিত বই, "ইমিগ্র্যান্টস ড্রিম" (২০০৯), "লাইভস অন দ্য ব্রিঙ্ক" (২০১২), এবং "নেভার এগেইন" (২০১৯) এর লেখক হলেন অনু। তিনি "ইন্ডিয়ান এক্সপ্রেসের" একজন কলামিস্টও, এবং অপরাধ, গার্হস্থ্য নির্যাতন এবং অভিবাসনের মতো বিষয়গুলি নিয়ে তিনি নিবন্ধ লিখেছেন।
অনুকরণীয় অ্যাথলেটিক, মানবাধিকার এবং আইনি/সামাজিক সাফল্যের জন্য মার্কিন যুক্তরাষ্ট্রের অভিবাসন এবং প্রাকৃতিককরণ পরিষেবা দ্বারা উপস্থাপিত বছরে (২০০০) তাঁকে "অসাধারণ ক্ষমতা" মর্যাদা দেওয়া হয়েছিল। তিনি আমেরিকান ইমিগ্রেশন লইয়ার্স অ্যাসোসিয়েশন (এআইএলএ) এর সদস্য। অভিবাসন অধিকার, বিশেষ করে নারীদের অধিকার এবং সামাজিক সচেতনতা ছড়িয়ে দেওয়ার জন্য ক্যালিফোর্নিয়ার সেক্রেটারি কর্তৃক তিনি শ্রেষ্ঠত্বের পুরস্কারে ভূষিত হন। গার্হস্থ্য সহিংসতা বন্ধ করার প্রচেষ্টার জন্য ওয়াশিংটনের কিং কাউন্টি কোয়ালিশন ইন ডোমেস্টিক ভায়োলেন্স এগেইনস্ট ডোমেস্টিক ভায়োলেন্স কর্তৃক গৃহীত সহিংসতার বিরুদ্ধে টেক অ্যাকশন অ্যাওয়ার্ডে ভূষিত হন, এবং ভারতের রাষ্ট্রপতি কর্তৃক প্রদত্ত ভারত নির্মাণ পুরস্কার - ১৯৯০-তে ভূষিত। তিনি ২০২১ সালের ১লা অক্টোবর, ভারতের দিল্লিতে সামাজিক প্রভাবের জন্য মহাত্মা পুরস্কারে ভূষিত হন।
কায়েতানো সাপোরিতি

কায়েতানো সাপোরিতি (, ; ১৪ জানুয়ারি ১৮৮৭ – ৩০ নভেম্বর ১৯৫৯) একজন উরুগুয়েয়ীয় পেশাদার ফুটবল খেলোয়াড় ছিলেন। তিনি তার খেলোয়াড়ি জীবনের অধিকাংশ সময় মোন্তেভিদেও ওয়ান্ডারার্স এবং উরুগুয়ে জাতীয় দলের হয়ে গোলরক্ষক হিসেবে খেলেছিলেন।
সাপোরিতি ১৯০৫ সালে উরুগুয়ের হয়ে আন্তর্জাতিক পর্যায়ে অভিষেক করেছিলেন; উরুগুয়ের জার্সি গায়ে ১৯১৯ সাল পর্যন্ত তিনি সর্বমোট ৫৬ ম্যাচে অংশগ্রহণ করেছিলেন। তিনি উরুগুয়ের হয়ে সর্বমোট তিনটি দক্ষিণ আমেরিকান চ্যাম্পিয়নশিপে (১৯১৬, ১৯১৭ এবং ১৯১৯) অংশগ্রহণ করেছিলেন, যার মধ্যে ১৯১৬ এবং ১৯১৭ সালে তিনি দক্ষিণ আমেরিকান চ্যাম্পিয়নশিপের শিরোপা জয়লাভ করেছিলেন।
সাপোরিতি কোপা আমেরিকার (তৎকালীন দক্ষিণ আমেরিকান চ্যাম্পিয়নশিপ) প্রথম আসর ১৯১৬ দক্ষিণ আমেরিকান চ্যাম্পিয়নশিপে উরুগুয়ের জাতীয় দলের প্রতিনিধিত্ব করেছিলেন।
কায়েতানো সাপোরিতি ১৮৮৭ সালের ১৪ই জানুয়ারি তারিখে উরুগুয়ের মোন্তেভিদেওতে জন্মগ্রহণ করেছিলেন এবং সেখানেই তার শৈশব অতিবাহিত করেছিলেন। ১৯৫৯ সালের ৩০শে নভেম্বর তারিখে, উরুগুয়ের মোন্তেভিদেওতে ৭২ বছর বয়সে তিনি মৃত্যুবরণ করেছেন।
গুলবুদ্দিন হেকমতিয়ার

গুলবুদ্দিন হেকমতিয়ার ( ; জন্ম: ১ আগস্ট, ১৯৪৯ ) হলেন একজন আফগান রাজনীতিবিদ ও সাবেক মুজাহিদ নেতা। তিনি ১৯৭৯ সাল থেকে হিজবে ইসলামী নামক রাজনৈতিক দলের প্রতিষ্ঠাতা নেতা। তিনি ১৯৯০ এর দশকে দুইবার প্রধানমন্ত্রী হিসাবে দায়িত্ব পালন করেছেন। গুলবুদ্দিন ১৯৭০ এর দশকের গোড়ার দিকে একজন ছাত্র সদস্য হিসাবে একটি মুসলিম যুব সংগঠনে যোগদান করেন। সেখানে তিনি নিজের জিহাদি চেতনার জন্য পরিচিত ছিলেন এবং তা সংগঠনের বেশির ভাগ সদস্য কর্তৃক প্রত্যাখ্যাত হয়। ১৯৭৯ সালে সোভিয়েত-আফগান যুদ্ধ শুরু হলে আফগানিস্তানে ফিরে আসার আগে তিনি পাকিস্তানে সময় কাটান, যেখানে সিআইএ তার দ্রুত বর্ধনশীল দল হিজবে ইসলামীকে আইএসআই এর মাধ্যমে অর্থায়ন করে বলে অভিযোগ করা হয়।
১৯৮০ এর দশকের শেষদিকে হেকমতিয়ার এবং তার সংগঠন সিআইএ কর্তৃক তাদের দেওয়া তহবিল এবং অস্ত্র ব্যবহার করে আফিম পাচার শুরু করে। আফিম নেশাজাত দ্রব্য হলেও এটি বিশেষ ওষধি উপকারিতা রয়েছে বলে বিশ্বের বড় বড় অনেক কোম্পানি ব্ল্যাক মার্কেটিঙের মাধ্যমে সস্তায় আফিম সংগ্রহ করে থাকে। গুলবুদ্দিন তার গ্রুপকে মধ্যপ্রাচ্যে শীর্ষস্থানীয় আফিম সরবরাহকারীদের একটি হিসেবে প্রতিষ্ঠিত করেন। ১৯৯২ সালে সোভিয়েত-সমর্থিত আফগান প্রেসিডেন্ট মোহাম্মদ নাজিবুল্লাহকে ক্ষমতাচ্যুত করার পর তিনি নতুন সরকারের অংশ গঠন করতে অস্বীকার করেন এবং অন্যান্য যুদ্ধবাজদের সাথে আফগান গৃহযুদ্ধে লিপ্ত হন। যার ফলে শুধুমাত্র কাবুলেই প্রায় ৫০,০০০ বেসামরিক লোক মারা যায়। হেকমতিয়ারকে শহরে রকেট হামলার জন্য সবচেয়ে বেশি দায় বহন করার জন্য অভিযুক্ত করা হয়েছিল। 
এরপর আহমদ শাহ মাসুদের নেতৃত্বে শান্তি ও ক্ষমতা ভাগাভাগি প্রচেষ্টার অংশ হিসাবে হেকমতিয়ার ১৯৯৩ থেকে ১৯৯৪ সাল পর্যন্ত আফগানিস্তানের প্রধানমন্ত্রী হন এবং ১৯৯৬ সালে তালেবান কাবুল দখলের আগে তিনি সংক্ষিপ্তভাবে আরো একবার প্রধানমন্ত্রী হন এবং এরপর তিনি ইরানে পালিয়ে যেতে বাধ্য হন। 
২০০১ সালে তালেবান সরকারের পতনের কিছু সময় পরে তিনি পাকিস্তানে যান এবং তারপর তিনি নিজের আধাসামরিক বাহিনীকে নিয়ে কারজাইয়ের সরকার এবং আফগানিস্তানের আন্তর্জাতিক জোটের বিরুদ্ধে একটি অসফল সশস্ত্র অভিযানে নেতৃত্ব দেন। ২০১৬ সালে হেকমতিয়ার আফগান সরকারের সাথে একটি শান্তি চুক্তি স্বাক্ষর করেন এবং প্রায় ২০ বছর নির্বাসনে থাকার পর আফগানিস্তানে ফেরার অনুমতি পান। ২০২১ সালের ১৭ ই আগস্ট আফগানিস্তান ইসলামি প্রজাতন্ত্র পতনের পর হেকমতিয়ার কাতারের দোহাতে আফগানিস্তানের প্রাক্তন রাষ্ট্রপতি হামিদ কারজাই ও জাতীয় কাউন্সিলের প্রাক্তন চেয়ারম্যান, সাবেক প্রধান নির্বাহী আবদুল্লাহ আবদুল্লাহর সাথেই বৈঠক করেন। তবে ২০২১ সালের সেপ্টেম্বর মাসে তালেবান একটি অ-অন্তর্ভুক্তিমূলক সরকার গঠন করলে তারা দমিত হয়ে যায়। হেকমতিয়ার বর্তমান কাবুলে বাস করেন।
খেলাঘর (টেলিভিশন ধারাবাহিক)

খেলাঘর হলো একটি ২০২০ ভারতীয় বাংলা ভাষার রোমান্টিক থ্রিলার ড্রামা টেলিভিশন ধারাবাহিক যা ৩০ নভেম্বর ২০২০-এ বাংলা টেলিভিশন এন্টারটেইনমেন্ট চ্যানেল স্টার জলসা-তে সম্প্রচারিত হয়েছিল এবং এটি ডিজিটাল প্ল্যাটফর্ম ডিজনি + হটস্টারেও উপলব্ধ। ধারাবাহিকটি প্রযোজনা করেছেন ব্লুজ প্রোডাকশনের স্নেহাশীষ চক্রবর্তী। ৮ আগস্ট ২০২২-এ, স্টার কিরণে এই ধারাবাহিকটির একটি ওডিয়া ডাব করা সংস্করণ সম্প্রচারিত হয়েছিল। প্রায় দুই বছর সফলভাবে চালানোর পর, এটি ৪ সেপ্টেম্বর ২০২২-এ বন্ধ হয়ে যায়।
মুহাম্মদ আল-হাশিমি আল-তিলিমসানি

শায়খ মুহাম্মাদ ইবন আহমাদ ইবন আল-হাশিমি ইবন আবদ আল-রহমান আল-তিলিমসানি () (১৬ সেপ্টেম্বর ১৮৮১ খ্রিস্টাব্দ – ১৯ ডিসেম্বর ১৯৬১ খ্রিস্টাব্দ; ২২ শাওয়াল ১২৯৮ হিজরি – ১২ রজব ১৩৮১ হিজরি) ছিলেন জন্মসূত্রে একজন আলজেরীয় ও (বাসস্থান সূত্রে) সিরীয় সুফি সাধক এবং পণ্ডিত, যাকে কেউ কেউ "ধর্ম নবায়নকারী ("মুজাদ্দিদ")" ও সমসাময়িক শারানী বলে মনে করেন।
শায়খ আল-হাশিমির পিতা-মাতা বংশ সূত্রে হাসান ইবনে আলীর সাথে সম্পর্কযুক্ত ছিলেন এবং আলজেরিয়ার টেমসেন সংলগ্ন সাবদা শহরে বসবাস করতেন। তার পিতা একজন আলেম ও বিচারক ছিলেন। ভাই-বোনের মধ্যে শায়খ আল-হাশিমি ছিলেন সবার বড়।
১৯১১ খ্রিস্টাব্দ, ১৩২৯ হিজরি সালের রমজান মাসে ফরাসি ঔপনিবেশিক সরকারের ঐতিহ্যবাহী শিক্ষা ব্যবস্থার উপর নিষেধাজ্ঞা থেকে বাঁচতে আল-হাশিমি তার শিক্ষক (শায়খ) মুহাম্মদ ইবনে ইয়াল্লাসের সঙ্গে সিরিয়ায় গমন করেন। তারা কিছুদিন দামেস্কে অবস্থান করেন কিন্তু আল-হাশিমিকে সেখানকার প্রশাসন তুরস্ক চলে যেতে বাধ্য করলে তিনি তুরস্কের আদানায় ২ বছর অবস্থান করেন। এরপর তিনি পুনরায় দামেস্কে ফিরে আসেন ও তার শিক্ষকের সংস্পর্শে দামেস্কে বসবাস শুরু করেন। তিনি মৃত্যু পর্যন্ত দামেস্কেই অবস্থান করেন।
শায়খ আল-হাশিমি নিম্নলিখিত পন্ডিতদের সাথে বাহ্যিক বিজ্ঞান বিষয়ে অধ্যয়ন করেছিলেন: হাদীসের মহান পণ্ডিত বদর আল-দীন আল-হাসানী, শায়খ আমিন সুওয়াইদ, শায়খ জাফর আল-কাত্তানি, শায়খ নাজিব কিওয়ান, শায়খ তাওফিক আল-আয়্যুবি, শায়খ মুহাম্মদ আল-আত্তার যাদের কাছ থেকে তিনি আইনশাস্ত্র শিখেছিলেন এবং শাইখ মুহাম্মাদ ইবনে ইউসুফ আল-কাফি যার কাছ থেকে তিনি মালিকি আইনশাস্ত্র নিয়ে অধ্যয়ন করেছিলেন।
সুফিবাদের ক্ষেত্রে, তিনি প্রথমে শায়খ মুহাম্মাদ ইবনে ইয়াল্লাসের একজন শিষ্য ছিলেন। যিনি আল-হাশিমিকে তরিকার সাধারণ শিক্ষাসমূহ অন্যদের শেখানোর অনুমতি দিয়েছিলেন। ১৯২৭ খ্রিস্টাব্দ/১৩৪৬ হিজরি সালে, ইবনে ইয়াল্লাসের মৃত্যুর পর, বিখ্যাত শায়খ আহমাদ আল-আলাউই দামেস্কে হয়ে মক্কা হতে ফেরত আসার পথে আল-হাশিমিকে মধ্যপ্রাচ্যে তাঁর প্রতিনিধি হিসেবে মনোনীত করেন। শায়খ আল-হাশিমি পরবর্তীতে পূর্ব ভূমধ্যসাগর সংলগ্ন এলাকায় আলাউইয়ার প্রধান প্রতিনিধি হয়ে ওঠেন, যেখানে আজও তার অনেক শিক্ষার্থী ও আধ্যাত্নিক উত্তরসূরিরা, শাধিলিইয়া-দারকাউইয়া-হাশিমিয়া তরিকা নামে পরিচিত তরিকায় শিক্ষাদান করে যাচ্ছেন। তার চারজন প্রধান শিষ্য চমৎকার প্রসিদ্ধি অর্জন করেছেন। তারা হলেন শায়খ মুহাম্মাদ আল-নাবান (১৯০০–১৯৭২), শেখ আবদুল কাদির ঈসা (১৯১৮–১৯৯২), শাইখ মুহাম্মাদ সাঈদ আল-কাদির (১৯০০–১৯৭২) এবং আবদ আল-রহমান আল-শাঘুরি (১৯১২–২০০৪)।
তার দীর্ঘ শিক্ষকতা জীবনে, তিনি মাত্র নয়টি রচনা প্রকাশ করেছিলেন যার মধ্যে রয়েছে উপদেশমূলক কবিতা এবং কয়েক পৃষ্ঠার ছোট গ্রন্থ। এখানে তিনি শুধুমাত্র দুটি বিষয় নিয়ে কাজ করেন: সুফিবাদ এবং দার্শনিক ধর্মতত্ত্ব ("ফিকহ" )।
ইউসুফ জিয়া কাভাকচি

ইউসুফ জিয়া কাভাকচি (জন্ম: ২২ জুন ১৯৩৮) একজন তুর্কি-মার্কিন ইসলামি ধর্মগুরু এবং তুর্কি রাজনীতিবিদ মার্ভে কাভাকচির পিতা। তিনি উত্তর টেক্সাসে ইসলামিক শিক্ষা প্রতিষ্ঠান প্রতিষ্ঠায় অত্যন্ত প্রভাবশালী অবদান রেখেছেন।
ইমাম ইউসুফ ১৯৩৮ সালে হেনডেকের সাকারিয়ায় জন্মগ্রহণ করেন। তাঁর পরিবার জর্জিয়া থেকে দেশান্তরিত হয়েছিলেন। ছোটবেলায় তিনি তুর্কি ভাষা জানতেন না, তবে জর্জিয় ভাষায় কথা বলতেন। ৮ থেকে ৯ বছর বয়সে তিনি তুর্কি ভাষা শেখেন। অল্প বয়সেই তিনি কুরআন মুখস্থ করেন, তাজবীদ, কুরআন, আরবি, তাফসির, হাদীস, ফিকহ এবং অন্যান্য ইসলামিক বিজ্ঞানের ক্ষেত্রগুলি অধ্যয়ন করেন এবং হাসিরলার কুরআন কোর্স থেকে স্নাতক লাভ করেন। পরীক্ষা দিয়ে সফল হওয়ার পর, তিনি ইস্তাম্বুলে ইমাম, মুয়াজ্জিন এবং মুফতি হিসেবে কাজ করেন। ইউসুফ কাভাকচি ইস্তাম্বুল বিশ্ববিদ্যালয়ের আইন অনুষদ ও ইস্তাম্বুল ইউকসেক ইসলাম ইনস্টিটিউট থেকে স্নাতক অর্জন করেন এবং ১৯৬৭ সালে ডক্টরেট ডিগ্রি অর্জন করেন। ১৯৮০ সালে তিনি অধ্যাপক নিযুক্ত হন। তিনি এরজুরামে অবস্থিত আতাতুর্ক বিশ্ববিদ্যালয়ের ধর্মতত্ত্ব অনুষদের ডিন ছিলেন। তিনিমুহম্মদ হামিদুল্লাহর ছাত্র ছিলেন।
কাভাকচি তুরস্ক ছেড়ে যুক্তরাষ্ট্র চলে যান কারণ তার মেয়েকে সেখানে নেকাব পরে পড়াশোনা করতে বাঁধা দেওয়া হয়েছিল। তিনি ফিলাডেলফিয়া এবং কেমব্রিজের মতো বিশ্ববিদ্যালয়ে অনাবাসিক অধ্যাপক হিসেবে কাজ করেছেন। ১৯৮৮ সালে তিনি টেক্সাস গমন করেন এবং উত্তর টেক্সাসের ইসলামিক অ্যাসোসিয়েশনের আবাসিক পন্ডিত ও ইমাম নিযুক্ত হন। তিনি টেক্সাসের রিচার্ডসনে আইএএনটি কুরআনিক একাডেমীর প্রতিষ্ঠাতা ও প্রশিক্ষক এবং ডালাসে সুফা ইসলামিক সেমিনারির প্রতিষ্ঠাতা ডিন।
তিনি ১৩ অক্টোবর ২০০৭'এ খ্রিস্টান নেতাদের উদ্দেশ্যে লেখা একটি খোলা চিঠি, 'এ কমন ওয়ার্ড বিটুইন আস এন্ড ইউ' এর ১৩৮ জন স্বাক্ষরকারীদের একজন ছিলেন। ২০০৯ সালে তিনি ১০০ জন প্রভাবশালী মুসলিমদের কাতারে তালিকাভুক্ত হন।
কাভাকচি শেষ পর্যন্ত তুরস্কে ফিরে আসেন। বর্তমানে তিনি একজন অবসরপ্রাপ্ত অনুষদ সদস্য এবং ইস্তাম্বুল ও মারমারা বিশ্ববিদ্যালয়ের ধর্মতত্ত্ব অনুষদের ধর্মতত্ত্ব বিভাগে শিক্ষকতা করছেন। অসংখ্য তুর্কি বইয়ের পাশাপাশি তিনি ইসলামী আইনের উপর ইংরেজি বইও প্রকাশ করেছেন।
অন্তর্যামীন

অন্তর্যামীন বা অন্তর্যামী হিন্দু দর্শনের পরিপ্রেক্ষিতে, "অভ্যন্তরীণ-নিয়ন্ত্রক" বা "অভ্যন্তরীণ-নির্দেশনা" এর সাথে সম্পর্কিত যা ব্যক্তির মধ্যে বিদ্যমান এবং এটি প্রকাশকারীর কাছে স্বজ্ঞাত উপায়ে নিজেকে প্রকাশ করে। অন্তর্যামীন আহ্বানকারীর এমন উপদেষ্টা বা গুরুর অনুচিন্তন যা তার মধ্যে বিরাজমান এবং জ্ঞান নির্দেশনার উচ্চতর প্রেক্ষাপটের জন্য প্রকাশিত হয়; সাধারণত এটির জন্য আহ্বান বা প্রার্থনা করার পরে, এটি সাহায্য করতে আসে। কিছু কিছু ক্ষেত্রে, অ-বৌদ্ধিক সমস্যাগুলি সমাধান করার জন্য এটিকে উদ্ভাসিত হতে আহ্বান করা হয়, এবং আহ্বানকারীর জন্য অলৌকিক কাজও করে।
হিন্দু ধর্মগ্রন্থগুলিতে, দেবতা বা অহং সম্পর্কিত প্রাথমিক ধারণাগুলি তৈরি করার পরে অভ্যন্তরীণ নিয়ন্ত্রক হিসাবে অন্তর্যামীনের ধারণাটি খুঁজে পাওয়া যায় - একতা উপায়ে - যা নিয়ন্ত্রণ করছে, কোনো না কোনোভাবে তুলনামূলক বুদ্ধিমত্তা, মহাবিশ্ব এবং যা কিছু। এই বুদ্ধিমত্তাও বলতে পারে যাকে চেতনা বা  সচেতনতা  বলা হয় যা অনেক উন্নত, তাই উচ্চতর জিনিসগুলি করতে সক্ষম।
আসহাবে কাহফের গুহা

আসহাবে কাহফের গুহা (, ') আল-রাজিবের একটি ঐতিহাসিক এবং ধর্মীয় স্থান, যা জর্ডানের রাজধানী আম্মানের পূর্বে অবস্থিত একটি গ্রাম। দাবী করা হয় যে, এই গুহাটিতে সাতজন ঘুমন্ত ব্যক্তি ( অবস্থান করেছিল, এটি ') - যুবকদের একটি দল যারা, বাইজেন্টাইন এবং ইসলামিক সূত্র অনুসারে, রোমান সম্রাট ডেসিয়াসের ধর্মীয় নিপীড়ন থেকে রক্ষার জন্য পালিয়েছিল। কিংবদন্তি আছে যে, এই যুবকেরা ২৫০ খ্রিস্টাব্দের দিকে একটি গুহায় লুকিয়েছিল, এবং তারা প্রায় ২০০ বা ৩০০ বছর পরে অলৌকিকভাবে আবির্ভূত হয়। এই গুহার সঠিক অবস্থান নিয়ে অনেক বিতর্ক রয়ে গেছে - "আল-রাজিব" সাইট ছাড়াও আফসিন, টারসুস এবং মাউন্ট পিয়ন সহ অনেকেই তুরস্কের বিভিন্ন অবস্থানের বর্ণনা দিয়ে থাকে। গুহাটি দুটি মসজিদের ধ্বংসাবশেষ এবং একটি বড় বাইজেন্টাইন কবরস্থান দ্বারা বেষ্টিত। এটি "সাবাহ" বাস স্টেশনের কাছে এবং আম্মানের "উইহদাত" স্টেশন থেকে প্রায় পনের মিনিটের বাসে চড়ে যাওয়া দুরত্বে। 
কারো করো যুক্তি হচ্ছে যে, সাতজন ঘুমন্ত যুবকের গুহাটি হল কোরানের "সূরা আল-কাহফে" উল্লেখিত স্থান। সূরাটির নামকরণ করা হয়েছে আল কাহফ - "" - সাত ঘুমন্ত ব্যক্তিদের কথিত খোদাভীতির সম্মানে। ইসলামি ঐতিহ্যের সাথে সাইটটির সংযোগের ফলে বিভিন্ন ইসলামি সংস্থা গুহার অন্বেষণ ও খননে অংশগ্রহণ করে। সূরা আল-কাহফ এ উল্লিখিত "আল-রাকিম" শব্দের সাথে ব্যুৎপত্তিগতভাবে সাদৃশ্যপূর্ণ গ্রাম"আল-রাজিবের" নামের কারণে এই গুহাটিকে কোরানে বর্ণিত গুহা হিসেবে চিহ্নিত করা হয়েছিল। গুহার দরজার কাছে একটি কুকুরের খুলির সন্ধানের উপর ভিত্তি করে সূরা আল-কাহফের সাথে সাইটের চিঠিপত্রের বিষয়েও কেউ কেউ যুক্তি দেন। 
এই বিষয়ের ইংরেজি নামটি সেই সাতজন ঘুমন্ত ব্যক্তিকে বোঝায়, যারা গুহায় আশ্রয় নিয়েছিল, যদিও এই বিবরণ ঘুমানোর সংখ্যার বিষয়ে ব্যাপকভাবে ভিন্ন। ক্যানোনিকাল ইসলামিক পাঠ্যে সাতজন ঘুমন্ত ব্যক্তি এবং একটি কুকুরকে বোঝায়। সাইটের আরবি নাম, , "", তিনটি মূলের উপর ভিত্তি করে লেখা বা ক্যালিগ্রাফি নির্দেশ করে। এটি সেই গ্রাম বা পাহাড়কে নির্দেশ করতে পারে, যেখানে গুহাটি অবস্থিত। এটি সেই বইকেও উল্লেখ করতে পারে, যেখানে সাতজন ঘুমন্ত ব্যক্তির নাম লিপিবদ্ধ রয়েছে, যেমনটি মুহাম্মদ ইবনে জারির আল-তাবারির কোরানের ব্যাখ্যামূলক গ্রন্থ তাফসির আল-তাবারিতে এভাবেই প্রস্তাবিত হয়েছে। "আল-রাজিব", নামটি নিকটবর্তী গ্রামের আধুনিক নাম "আল-রাকিম" শব্দের অপভ্রংশ হতে গৃহীত হতে পারে। 
১৯৫১ সালে, জর্ডানের সাংবাদিক তাইসির থাবিয়ান সাতজন ঘুমন্ত যুবকের গুহা আবিষ্কার করেন। তিনি সিরিয়ান সৈনিক পুলিশের সংবাদপত্রে এর ছবি প্রকাশ করেন এবং এর আগে জর্ডানের পুরাকীর্তি বিভাগকে বিষয়টি অবহিত করেন। বিভাগটি জর্ডানের প্রত্নতত্ত্ববিদ রফিক আল-দাজানিকে গুহায় গবেষণা ও অনুসন্ধানের দায়িত্ব দেয়। তারা মূল গুহার ভিতরে আটটি ছোট সীলমোহরযুক্ত সমাধি খুঁজে পায়, যার ভিতরে হাড়গুলো সংরক্ষিত ছিল। 
এটি সাতটি সাইটের মধ্যে একটি, সেভেন স্লিপারস যা এই ঘটনার জন্য যথেষ্ট।
মতি মসজিদ (মেহরাউলি)

মতি মসজিদ () ১৮ তম শতাব্দীতে নির্মিত মুঘল সাম্রাজ্যর মসজিদ যা মেহরাউলি, দিল্লীতে অবস্থিত। মসজিদটির নামকরণ করা হয়েছে এর সাদা পাথরের থেকে, মসজিদটি নির্মাণ করা হয়েছিল প্রথম বাহাদুর শাহ এর আমলে, যা কুতুবউদ্দিন বখতিয়ার কাকীর দরগাহের কাছে নির্মাণ করে হয়েছিল। মসজিদটির সকল কাজ উক্ত দরগাহর আওতায় সম্পন্ন করা হতো।
মতি মসজিদটি কুতুবুদ্দিন বখতিয়ার কাকির দরগার পশ্চিমে দিল্লীর মেহরাউলিতে অবস্থিত। মসজিদ সংলগ্ন একটি কবরস্থান রয়েছে যেখানে ১৮ এবং ১৯ শতকের বেশ কয়েকজন সম্রাটের কবর রয়েছে, যেমন প্রথম বাহাদুর শাহ, আহমেদ শাহ বাহাদুর, দ্বিতীয় শাহ আলম, ও দ্বিতীয় আকবরের কবর উল্লেখযোগ্য।
মতি মসজিদ ১৭০৯ সালে মুঘল সম্রাট প্রথম বাহাদুর শাহ এর শাসনামলে নির্মিত হয়েছিল। প্রাথমিক ভাবে মসজিদটিকে বাহাদুর শাহ নিজেই নির্মাণ করেছিলেন বলে মনে করা হয়ে থাকে; কিন্তু, দাদলানি যুক্তি দেন যে, মসজিদটি সম্ভবত সম্রাটের পরিবারের কোন সদস্য বা সম্রাটের ডেপুটি নির্মাণ করেছিলেন। যা সম্রাটের প্রত্যক্ষ নির্মাণের যুক্তিটিকে সমর্থন করে না। কুতুবুদ্দিন বখতিয়ার কাকির দরগাহর পাশে প্রথম বাহাদুর শাহ মসজিদটি নির্মাণ করেন। এই কারণে মনে করা হয়ে থাকে যে মুঘল আমলের সম্রাটগণ দরগাহকে সমর্থন করতেন এবং সবসময় দরগাহ গুলোর পৃষ্ঠপোষক ছিলেন।
দেশভাগের সময় যখন সাম্প্রদায়িক বিদ্রোহ শুরু হয় তখন বেশ কয়েকটি ধর্মীয় উপসনালয় এবং স্থাপনায় আক্রমণ চালানো হয়। সেই সময় মতি মসজিদ একটি সংরক্ষিত স্মৃতিস্তম্ভ হওয়া সত্ত্বেও মসজিদটিতে আক্রমণ চালানো হয়েছিল। ফলে মসজিদের মার্বেল মিনারটি ভেঙ্গে চুরমার হয়ে যায়। মুসলিম বিরোধী বৃহত্তর সহিংসতার অংশ হিসাবে, দিল্লিতে আরও কয়েকটি ইসলামি ধর্মীয় স্থাপনাতেও অনুরূপ হামলা পরিচালিত হয়েছিল।
মতি মসজিদ মেহেরাউলিতে মুঘল সাম্রাজ্যের স্মৃতি চিহ্ন হিসেবে গৌরবের সাথে দাঁড়িয়ে আছে বছরের পর বছর। মসজিদটি ছোট ছোট মার্বেল পাথর একত্র করে বেশ সময় নিয়ে বানানো হয়েছিল বলে ধারণা করা হয়। মসজিদের মূল প্রার্থনার জায়গাটি মূলত একক করিডোর বিশিষ্ট। যেখানে নামাজ পড়ার জন্য মোট পাঁচটি কাতার রয়েছে। আগে লাল কেল্লায় যে মতি মসজিদ ছিল সেখানে নামাজের জন্য দুইটি করিডোর বিশিষ্ট স্থাপনা ছিল। যা বর্তমানের মতি মসজিদ থেকে সম্পূর্ণ ভাবে আলাদা স্থাপত্য শৈলীতে তৈরী করা হয়েছিল। মসজিদের সম্মুখভাগে সর্বমোট তিনটি খিলানপথ রয়েছে, যেগুলোর মাঝে একটি পিশতাক রয়েছে। স্থাপনাটির শীর্ষে সর্বমোট তিনটি গম্বুজ রয়েছে। উক্ত তিনটি গম্বুজই মসজিদের অগ্রপ্রান্তে অবস্থিত। যা সম্মুখভাগ থেকে খুব পরিষ্কার ভাবে দেখা যায়। পূর্ব-মধ্য পাশের সকল কাতার বেলাস্ট্রেড সদৃশ স্তম্ভের দ্বারা সজ্জিত। যা মসজিদের সৌন্দর্য আরও বাড়িয়ে দেয়।
মসজিদের পুরো সীমানাই মার্বেলের দেয়াল দিয়ে ঘেরা; এই দেয়ালের মধ্যে একটি দেয়াল মসজিদটিকে দরগাহের থেকে আলাদা করে রেখেছে। অন্যদিকে দক্ষিণের দেয়ালটি কবরস্থানের দিকে উন্মুক্ত, এটিও মার্বেল দিয়ে তৈরি। এই কবরস্থানেই ভারতের মুঘল আমলের অনেক সম্রাটের কবর অবস্থিত।
সুরাকার্তার মহান মসজিদ

সুরাকার্তার মহান মসজিদ (, ) হলো ইন্দোনেশিয়ার মধ্য জাভার সুরাকার্তায় অবস্থিত একটি ১৮ শতকের মসজিদ। এটি সুরাকার্তা সুলতানাত আমলের একটি রাজকীয় মসজিদ।
তৃতীয় সুনান পাকুবুওনো ১৭৬৩ সালে সুরাকার্তার মহান মসজিদটি নির্মাণ করেন। মসজিদটির নির্মাণ কাজ ১৭৬৮ সালে সম্পন্ন হয়। এটি একটি জামে মসজিদ (জুমার নামাজের জন্য মসজিদ) এবং একই সাথে একটি রাজকীয় মসজিদ (রাজকীয় বংশের সাথে সম্পর্কিত অনুষ্ঠান বা আচার অনুষ্ঠানের জন্য নির্মিত মসজিদ) হিসেবে নির্মাণ করা হয়। ঐতিহ্যগতভাবে, মসজিদটি ধর্মীয় তাৎপর্যের বিষয়ে বিচার বিভাগ হিসেবেও কাজ করত।
অষ্টম সুনান পাকুবুওনো ১৮৫৮ সালে তার শাসনামলে মসজিদ কমপ্লেক্সের জন্য একটি সীমানা চিহ্নিত করার জন্য সংযুক্ত করেন। একাদশ সুনান পাকুবুওনো এর শাসনামলে ১৯২৮ সালে মসজিদটিতে মুঘল স্থাপত্য অনুপ্রেরণায় অনুপ্রাণিত হয়ে একটি মিনার নির্মাণ করা হয়।
সুরাকার্তা মহান মসজিদের চারপাশ দৃঢ় প্রাচীর দ্বারা বেষ্টিত। মোট ১৯,১৮০ বর্গ মিটার কমপ্লেক্সের মধ্যে মসজিদটি অবস্থান করছে। রক্ষণশীল জাভানিয় স্থাপত্য নীতি অনুসরণ করে সুরাকার্তার মহান মসজিদের নকশা করা হয়েছে। মসজিদটি মূলত দুটি ভবন নিয়ে গঠিত। প্রথম ভবনটি প্রধান প্রার্থনা কক্ষ এবং আরেকটি সেরাম্বি নামে পরিচিত, যা সামনের কক্ষ। প্রধান প্রার্থনা কক্ষে মোট সাতটি দরজা রয়েছে যা এই কক্ষটিকে সেরাম্বির সাথে সংযুক্ত করেছে। চারটি প্রধান স্তম্ভ (জাভানিজ "সোকো গুরু") প্রধান প্রার্থনা হলের ছাদকে পুরো স্থাপনাটির ওপর ধরে রেখেছে। মসজিদটির ছাদ একটি পিরামিডাল তাজুগ শৈলীর স্থাপনা। যা জাভানিয় স্থাপত্য নীতিতে পবিত্র ভবনগুলির জন্য ঐতিহ্যগতভাবে সংরক্ষিত এক ধরনের বিশেষ ছাদ। ছাদটি তিন স্তর বিশিষ্ট, শীর্ষে রয়েছে একটি "মুস্তাকা" (ছাদের অলঙ্কার)। রাজকীয় মসজিদ হিসেবে মিহরাবের বাম দিকে একটি "মাকসুরা" রয়েছে। "মাকসুরা" মূলত ক্রাটনের শাসকের প্রার্থনা করার জন্য বিশেষ জায়গা। সুরাকার্তার গ্রেট মসজিদের ক্ষেত্রে, "মাকসুরা"র জন্য একটি ছোট উপ-ছাদ রয়েছে।
প্রধান প্রার্থনা কক্ষের সামনের কক্ষটি মূলত সেরাম্বি নামে পরিচিত। সেরাম্বি মূলত একটি বারান্দার মতো কাঠামো যা প্রধান প্রার্থনা হলের সামনের দিকে আংশিক সংযুক্ত। সেরাম্বিতে দুটি বেডগ (প্রার্থনা করার জন্য জাভানিজ ড্রাম) এবং একটি বড় কাঠের "কেন্টনগান" রাখা আছে। আরেকটি বারান্দার মতো অর্ধ-সংযুক্ত বিল্ডিং রয়েছে। যা প্রধান প্রার্থনা হলের বাম এবং ডান পাশে অবস্থিত। এদের একেকটিকে বলা হয় প্যাওয়েস্ট্রেন। প্যাওয়েস্ট্রেন মহিলাদের প্রার্থনা কক্ষ হিসাবে ব্যবহৃত হয়।
মসজিদটির মিনার স্থাপনাটির উত্তর-পূর্ব দিকে অবস্থিত ছিল। মিনারের নকশাটি মূলত দিল্লির কুতুব মিনারের আদলে তৈরি করা হয়।
মসজিদটি সুরাকার্তার কাসুনানের ক্রাটনের উত্তর আলুনের মুখোমুখি অবস্থিত। যা ঐতিহ্যবাহী জাভানিজ নগর পরিকল্পনার স্থাপত্যশৈলী অনুসরণ করে। মসজিদের দক্ষিণে রয়েছে পাসার ক্লেওয়ার ("ক্লেওয়ার মার্কেট")। বাটিক কারুশিল্পের জন্য পরিচিত কৌমানের ঐতিহ্যবাহী "কাম্পুং", যা মসজিদটির উত্তরে অবস্থিত।
গ্যাং বেঙ্কক পুরাতন মসজিদ

গ্যাং বেঙ্কক পুরাতন মসজিদ, (; ) ইন্দোনেশিয়ার উত্তর সুমাত্রার মেদানে অবস্থিত একটি মসজিদ।
জং আ ফাই নামে চীনের গুয়াংডং প্রদেশ এর একজন বণিক এবং কাপিতান গ্যাং বেঙ্কক পুরাতন মসজিদটি নির্মাণ করেন। মসজিদটি ১৮৮৫ সালে ১ম নির্মিত হয় এবং ১৮৮৯ সালে সংস্কার করা হয়। সুলতান ডেলি সুলতান মামুন আল রশিদ এর শাসনামলে সংস্কার সম্পন্ন হওয়ার পরে জং আ ফাই এই মসজিদটি তখনকার ডেলি সালতানাতের কাছে হস্তান্তর করেন।
গ্যাং বেঙ্কক পুরাতন মসজিদটি ১৮৭৪ সালে নির্মিত হয়েছিল বলে অনুমান করা হয়। মসজিদ ভবনটি হাজী মুহাম্মদ আলীর ওয়াকফকৃত জমির উপর নির্মাণ করা হয়। যিনি দাতুক কেসাওয়ান নামে বেশি পরিচিত ছিলেন। ১৯ শতকের শুরুর দিকে মসজিদটির নির্মাণ প্রক্রিয়া চলাকালীন সময়ে, জং আ ফাই, একজন চীনা বণিক চীন থেকে মেদান শহরে চলে এসেছিলেন। পরবর্তিতে তিনি নিজেই এই মসজিদটির সম্পূর্ণ নির্মাণের তত্ত্বাবধান করেন।
পূর্বে, আল-ওসমানী মসজিদটি মেদান শহরের প্রাচীনতম মসজিদ ছিল, যেটি ১৮৫৪ সালে প্রতিষ্ঠা করা হয়েছিল। তারপর প্রায় ২০ বছর পরে, গ্যাং বেঙ্কক পুরাতন মসজিদটি মেদানে নির্মাণ করা হয়। যা মালয় এবং চীনাদের মধ্যে একটি ইতিহাস হয়ে রয়েছে।
সুনির্দিষ্টভাবে বলতে গেলে, গ্যাং বেঙ্কক পুরাতন মসজিদটি ১৮৭৪ সালে প্রতিষ্ঠা লাভ করে। মসজিদটির এই ধরনের অদ্ভুত নামকরণ করা হয়েছে কারণ এটির নির্মাণের শুরুতে একটি সরু গলিতে অবস্থিত ছিল। তারপর মসজিদের ঠিক সামনে একটি বাঁক বা ডানে একটি বাঁক রয়েছে। মসজিদের কোনো আনুষ্ঠানিক নাম না থাকার কারণে মসজিদটির নামকরণ করা হয় গ্যাং বেঙ্কক পুরাতন মসজিদ। গ্যাং বেঙ্কক পুরাতন মসজিদের প্রতিষ্ঠাতা হলেন ডেলির সুলতান যিনি মসজিদটির একটি সরকারী নামও দেননি। যার ফলে কেসাওয়ানের আশেপাশের সম্প্রদায় এটিকে গ্যাং বেঙ্কক পুরাতন মসজিদ হিসেবে নামকরণ করে।
গ্যাং বেঙ্কক পুরাতন মসজিদটিতে চীনা ও মালয় সংস্কৃতির নিবিড় স্পর্শ রয়েছে। এই দুই সংস্কৃতির স্পর্শের সংমিশ্রণে এই মসজিদের ভবনটি নকশা করে তৈরী হয়েছে। স্থাপত্যের বিচারে এই মসজিদটি সাধারণভাবে অন্য কোন মসজিদ ভবনের মতো নয়। মসজিদটি অনেকটাই চীনা মন্দিরের মতো দেখতে। তবে, আপনি যখন মসজিদে প্রবেশ করবেন, মসজিদটির স্থাপত্যকলা পরিষ্কারভাবেই দৃশ্যমান হবে। মসজিদটির পরিবেশ অনেকটাই ঘন প্রকৃতির। মন্দিরের মতো বিল্ডিংগুলো ওই ধরনের রূপরেখার নয়। কারণ চীনা জাতিসত্তার একজন মেডান ব্যক্তিত্ব, জং এ ফি মসজিদটির স্থাপনার সকল কিছু দেখভাল করেছিলেন। গ্যাং বেঙ্কক পুরাতন মসজিদে এখনও মালয় এবং ইসলামি ছোঁয়া রয়েছে।
মালয় স্থাপত্য শৈলীর একটি ছোঁয়া পাওয়া যায় মসজিদটির ছাদে যা লেবাহ হ্যাঙ্গিং () নামেও পরিচিত। অলঙ্করণটি কাঠের তৈরি হওয়ায় অন্যসব স্থাপনার চেয়ে অনন্য এবং দেখতেও খুবই মনোমুগ্ধকর। উক্ত খোদাইটি এক ধরনের হলুদ পর্দার সৃষ্টি করে। হলুদ রঙ নিজেই মালয় জাতির একটি অতি পরিচিত রঙ। এছাড়াও গ্যাং বেঙ্কক পুরাতন মসজিদের গেটে ইসলামি ফার্সি শৈলীর ছোঁয়া পাওয়া যায়।
উস্তো মাংকুনেগারান মসজিদ

আল-উস্তো মাংকুনেগারান মসজিদ হল কেন্দ্রীয় জাভানিজ শহরের সুরাকার্তায় অবস্থিত একটি ঐতিহাসিক মসজিদ। মসজিদটি মাংকুনেগারান প্রাসাদের পশ্চিমে অবস্থিত। মসজিদটি সুরাকার্তার তিনটি প্রাচীন মসজিদের অন্যতম। আল-উস্তো মাংকুনেগারান মসজিদ মাংকুনেগারান প্রাসাদের একটি রাষ্ট্রীয় মসজিদ ("মসজিদ নাগারা") হিসাবে যাত্রা শুরু করেছিল।
মসজিদটি প্রথমে মাংকুনেগারান মসজিদ নামে পরিচিত ছিল। মসজিদটির নির্মাণকাজ শুরু হয় ১৮৭৮ সালে এবং মসজিদের ভবনটির নির্মাণকাজ ১৯১৮ সালে সমাপ্ত হয়। থমাস কারস্টেন মসজিদটির ভবন এর বেশ কয়েকটি অংশ সংস্কার করেন। মংকুনেগারান প্রাসাদের রাজদরবার ("আবদি ডালেম") মসজিদটির রক্ষণাবেক্ষণের দায়িত্ব নেন।
মাংকুনেগারান প্রাসাদের প্রধান ("কেপালা তাকমির") ইমাম রোসিদি ১৯৪৯ সালে প্রথমবারের মতো মসজিদটিতে আল-উস্তো উপাধি দিয়েছিলেন। "আল-উস্তো" মানে "গড়", যা গড় আকারের মাংকুনেগারান মসজিদের দিকে ইঙ্গিত করে। মসজিদটি সুরাকার্তার মহান মসজিদের মতো অতটা বড় নয় আবার কেপাতিহান মসজিদের মতো অতটা ছোটও নয়।
সুরাকার্তার আল-উস্তো মাংকুনেগারান মসজিদ মাংকুনেগারান প্রাসাদ থেকে প্রায় ৬০ মিটার (২০০ ফু) পশ্চিমে অবস্থিত। আল-উস্তো মাংকুনেগারান মসজিদটি মূলত ধর্মীয় ভবন গুলোর জন্য যে সাধারণ জাভানিজ স্থাপত্যটি আছে, সেই আঙ্গিকে ডিজাইন করা হয়েছে। জাভানিজ ঐতিহ্যের বেশিরভাগ মসজিদের মতো, এটিতে একটি তাজুগ (পিরামিড) স্টাইলের ছাদ রয়েছে। একটি ঐতিহ্যবাহী ছাদের আদল যা শুধুমাত্র ধর্মীয় ভবনের জন্য সংরক্ষিত, যেমনঃ মসজিদ বা মন্দির। ছাদে তিনটি স্তর রয়েছে এবং এটির শীর্ষ প্রান্তে একটি "মুস্তাকা" রয়েছে। যার সাথে শীর্ষে আরও একটি চূড়ান্ত সজ্জা রয়েছে। ছাদটি চারটি "সাকা গুরু" প্রধান স্তম্ভ এবং বারোটি সহায়ক স্তম্ভ "সাকা রাওয়া" এর মাদ্যমে পুরো ছাদটিকে ধরে রেখেছে। "সাকা গুরু"র গোড়ায় আরবি ক্যালিগ্রাফি অঙ্কিত রয়েছে। যা মসজিদটিকে আরও বেশী সুসজ্জিত করেছে।
মসজিদটির মূল কক্ষের পূর্বদিকে একটি ছাদযুক্ত সম্মুখ বারান্দা বা "সেরাম্বি" রয়েছে। যা জাভানিজ মসজিদের অন্যতম প্রধান বৈশিষ্ট্য। "সেরাম্বি"তে "কানজেং কেয়াই দানস্বরা" নামে একটি বড় "বেডগ" রয়েছে। প্রধান হলের দক্ষিণে একটি আচ্ছাদিত বারান্দা (পাওয়েস্ট্রেন) আকারে একটি এলাকা রয়েছে। আচ্ছাদিত বারান্দাটি মহিলাদের প্রার্থনা কক্ষ হিসাবে ব্যবহৃত হযইয়ে আসছে।
সুরাকার্তার মহান মসজিদের মতো, সম্মুখের বারান্দায় "মার্কিসে"র বৈশিষ্ট্য বিশিষ্ট স্থান রয়েছে। যা আরবি ক্যালিগ্রাফি দিয়ে সজ্জিত এক ধরনের দরজার কাঠামো। দরজাটি ইন্দোনেশিয়ার প্রাচীন রূপের "পাদুরাক্ষ" থেকে অনুপ্রাণিত। যেটি হল একটি দরজা যা একটি ধর্মীয় ভবন প্রাঙ্গণে সবচেয়ে পবিত্র স্থান হিসেবে গন্য করা হয়।
আল-উস্তো মাংকুনেগারান মসজিদটিতে ২৫ মিটার (৮২ ফু) লম্বা উচ্চতা বিশিষ্ট একটি অষ্টভুজাকার মিনার রয়েছে। এই মিনারটি মূল ভবনের উত্তর-পূর্ব দিকে অবস্থিত। মিনারটি ১৯২৬ সালে নির্মাণ করা হয়েছিল।
মসজিদ কমপ্লেক্সে একটি ছোট বিল্ডিংও রয়েছে যা ম্যালিজেন নামে পরিচিত (জাভানিজ "সিংহাসনের আসন")।
ম্যালিজেন ভবনে মূলত খৎনার আচার পালন করা হয়। ম্যালিজেন ভবনটি মূলত পঞ্চম মাংকুনেগার দ্বারা মাংকুনেগার রাজপরিবারের খৎনা অনুষ্ঠানাদির জন্য নির্মাণ করা হয়েছিল। ২০ শতকের গোড়ার দিকে সপ্তম মাংকুনেগার এর রাজত্বকালে, মুহাম্মাদিয়াহ এর দ্বারা নির্মিত ম্যালিজেনের ভিতরে শেষ পর্যন্ত সাধারণ জনগণকে খৎনা করার অনুমতি দেওয়া হয়। যার ফলে শুধু রাজপরিবারের সদস্যরা নয়, সাধারণ জনগনও এখানে খৎনা আয়োজন করতে পারতো।
চিন্তা (হিন্দু দর্শন)

চিন্তা () বলতে হিন্দু দর্শনে মনস-ক্রিয়া অর্থাৎ মানসিক কার্যকলাপ, বিশেষ করে চিন্তাভাবনা বোঝায়।
চিন্তা শব্দটি মূল চিন্ত্ থেকে উদ্ভূত, ষার অর্থ - চিন্তা করা, বিবেচনা করা; এবং চিন্তা এর অর্থ – দুঃখ বা দুঃখজনক চিন্তা, প্রতিফলন, বিবেচনা, উদ্বেগ।
চিন্তা হল তেত্রিশটি ব্যাবিচারী ভাবের মধ্যে একটি, ক্ষণস্থায়ী অনুভূতি যা অনিয়মিতভাবে উত্থিত হয় এবং স্থায়ী মৌলিক অনুভূতিগুলিকে সমর্থন করে, তাদের ক্ষণস্থায়ী প্রকৃতির কারণে তাদের সঞ্চারি ভাবও বলা হয়। মনস, যা ব্যক্তির সাধারণ মানসিক সরঞ্জাম, অনুধাবন ও সাজানো মন। সাংখ্য ব্যবস্থায় এটি চিন্তার ব্যক্তিগত অঙ্গকে বোঝায়, থিয়েটম্যানের মতো বিচ্ছুরিত নয়, কিন্তু ব্যক্তিতে স্থানীয়। মনসের নিজস্ব আলোকসজ্জা (চেতস) আছে যা মানুষকে সচেতনতা বা চেতনা, উপলব্ধি শক্তি (প্রত্যক্ষ), চিন্তা, কল্পনা ও ইচ্ছা (প্রয়তন) দেয়।
চিন্তা হল সেই অনুষদ যেখানে চিন্তার স্রোত সমর্নম (স্মৃতি) দ্বারা স্মরণ করা এবং বুদ্ধি দ্বারা পূর্বে পরিচিত এবং নির্ধারিত বিষয়ের উপর চিন্তাভাবনা করে, চিন্তা করে।
ঋগ্বেদের ঋষি শন্ত বৈখানস সোমকে সম্বোধন করা একটি মন্ত্রে বলেছেন যে ঐশ্বরিক উৎস থেকে নির্গত শক্তিশালী বিশুদ্ধ আলোর দ্বারা যখন বস্তুগত অন্ধকার দূর হয়, তখন এর সাথে মিলে যাওয়া মনের অন্ধকারেরও বিনাশ (যা অন্ধকার অজ্ঞানতা), তারপর সেই আলো (উজ্জ্বল ঐশ্বরিক উৎস) যাতে ব্রহ্ম দেখা যায় যা যোগীদেরকে অস্তিত্বের সমস্ত (কল্পনাযোগ্য) ভাঁজ (বাধা) অতিক্রম করে, যে অস্তিত্ব দেহের প্রসঙ্গে স্থূল কিন্তু মনের ক্ষেত্রে সূক্ষ্ম। সোম সর্বদা প্রদীপ্ত হিসাবে, অগ্নি, আদিত্য ও ব্রহ্মের ক্ষেত্রে ব্যবহৃত হয়।
শঙ্কর তার বিবেকচূড়ামণির শ্লোক ৫৩৯–এ চিন্তাশূণ্যম শব্দটিকে উদ্বেগ বা উদ্বেগ ছাড়াই অর্থ হিসেবে ব্যবহার করেছেন (চিন্তা এখানে উদ্বেগ বোঝায়)। চিন্ময়ানন্দ সরস্বতী ব্যাখ্যা করেন যে এটি পরিপূর্ণতার মানুষটিকে বোঝায় যার কোন চিন্তা মাথায় আসে না যাতে তাকে বিরক্ত করা এবং ধ্বংস করা যায় কারণ চিন্তা তার কাছে পৌঁছাতে পারে না যে চিন্তা করতে অস্বীকার করে।
বেদান্তে, চিন্তা বাসনা ও কর্মের সাথে আন্তঃসংযুক্ত, একটি গুণক যা কার্যকারণের শৃঙ্খলকে প্রতিনিধিত্ব করে। চিন্তা ও কর্ম শক্তিশালী  বাসনা সৃষ্টি  করে এবং নিজেরাই বাসনার প্রভাব। চিন্তা ও কর্মফল ধ্বংস না হলে বাসনা বিনষ্ট হয় না।
গৌড়পাদ তার মাণ্ডূক্য উপনিষদের শ্লোক ৩.৩১-৪৮ এর কারিকা-এ ব্যাখ্যা করেছেন যে যা আছে, সবই মনের দ্বারা অনুভূত হয়; যখন মন থেমে যায় (চিন্তা বন্ধ করে) দ্বৈততা অনুভূত হয় না; সত্যের উপলব্ধির ফলস্বরূপ মন ভাবা বন্ধ করে দেয় যে এটি স্বয়ং, এটি অনুধাবনকারী হয়ে যায়। জ্ঞানের মাধ্যমে সত্য জানা যায় এবং উভয়ই জন্মহীন; যে মন নিয়ন্ত্রণে থাকলে নিজেকে হারায় না, সে নির্ভীক ব্রহ্ম হয়ে ওঠে চেতনার আলোর অধিকারী; তারপর সমস্ত মনসক্রিয়া বন্ধ হয়ে যায়, তিনি বলেন:
এই শ্লোকে, চিন্তা শব্দটি সেই অর্থে উদ্ভূত হয়েছে যার দ্বারা জিনিসগুলিকে চিন্তা করা হয়, এর অর্থ হল - বুদ্ধি। গৌড়পাদ পরমাত্মার (যার উপস্থিতি মনের মাধ্যমে জানা যায়) এর প্রত্যক্ষ আশংকার মুহূর্তকে বলা হয় সর্বোচ্চ সমাধির অবস্থা যেখানে সমস্ত কথা শেষ, সমস্ত উদ্বেগের অবসান হয়। বিদ্বান লোকেরা তারাই যারা সত্যের অস্তিত্ব সম্পর্কে সচেতন, এবং আলোকিত তারাই যারা তাদের নিজস্ব উপায়ে ব্যক্তিগতভাবে অভিজ্ঞ, উভয়ই সত্যের প্রকৃত প্রকৃতি সম্পর্কে জানে।
কাতার ও রাষ্ট্রীয় মদদপুষ্ট জিহাদবাদ

কাতারের বিরুদ্ধে জিহাদবাদের অর্থায়নকারীদের তার নিজের সীমানার মধ্যে কাজ করার অনুমতি দেওয়ার অভিযোগ রয়েছে, যা ২০১৭ সালে শুরু হওয়া এবং ২০২১ সালে শেষ হওয়া কাতারের কূটনৈতিক সঙ্কটের অন্যতম কারণ বলে বিবেচনা করা হয়। ২০১৪ সালে তৎকালীন মার্কিন যুক্তরাষ্ট্রের আন্ডার সেক্রেটারি অফ ট্রেজারি ফর টেররিজম অ্যান্ড ফাইন্যান্সিয়াল ইন্টেলিজেন্স ডেভিড কোহেন কাতারকে আন্তর্জাতিক কালো তালিকাভুক্ত অর্থদাতাদের দেশে স্বাধীনভাবে বসবাস করার অনুমতি দেওয়ার জন্য অভিযুক্ত করে।
এই অভিযোগের জবাবে কাতারি আমির শেখ তামিম বিন হামাদ আলে সানি ২০১৪ সালের সেপ্টেম্বর মাসে একটি মার্কিন টেলিভিশনে সরকারকে জিহাদবাদের অর্থায়নকারীদের আশ্রয় দেয় এমন অভিযোগ থেকে রক্ষা করতে বক্তব্য প্রদান করেন। সিএনএন চ্যানেলে ক্রিশ্চিয়ান আমানপুরের সাথে একটি সাক্ষাত্কারে আমির বলেন যে, তিনি এই সংস্থাগুলিকে সন্ত্রাসী বলে মনে করেন না।
কাতারের সরকারের একটি মনোনীত সন্ত্রাসী তালিকা রয়েছে। "দ্য টেলিগ্রাফের" মতে, তালিকায় ২০১৪ সালে কোনো নামই ছিল। ২০২১ সালের জুলাইয়ে তালিকায় ৫৫০ জনেরও বেশি ব্যক্তি ও ২৪০টি সংস্থার নাম রয়েছে। বেশ কয়েকজন জিহাদবাদী অর্থ দাতাদের বিচারের জন্য কাতারের প্রচেষ্টা সত্ত্বেও কিছু মনোনীত জিহাদবাদী এবং জিহাদি অর্থদাতা ২০১৫ সাল পর্যন্ত কাতারে দায়মুক্তির সাথে বসবাস করে।
কাতারের বিরুদ্ধে ফিলিস্তিনি গোষ্ঠী হামাসকে সমর্থন করার অভিযোগ রয়েছে, যা বেশ কয়েকটি দেশ দ্বারা সন্ত্রাসী সংগঠন হিসাবে মনোনীত হয়েছে। কাতার এই অভিযোগগুলি অস্বীকার করে এই বলে যে, এটি হামাসের রাজনৈতিক অবস্থান সমর্থন করে না এবং তার নীতি হল হামাস ও ফিলিস্তিনি কর্তৃপক্ষের মধ্যে গঠনমূলক সম্পৃক্ততার সুবিধার্থে সহায়তা করা।
২০০৪, ২০১০, ২০১৪ ও ২০১৭ সালে কাতারি সরকার সন্ত্রাসবাদ, জিহাদবাদ ও সন্ত্রাসবাদে অর্থায়নকারী ও তৎসংশ্লিষ্ট অপরাধের বিরুদ্ধে লড়াইয়ের জন্য নতুন সন্ত্রাসবিরোধী আইন প্রবর্তন করে। ২০১৯ সালে কাতারের সরকার একটি নতুন অ্যান্টি-মানি লন্ডারিং এবং সন্ত্রাসে অর্থায়ন বিরোধী আইন চালু করেছে।
উসমানীয় সংগ্রহশালা

উসমানীয় সংগ্রহশালা হল উসমানীয় সাম্রাজ্যের সাথে সম্পর্কিত ঐতিহাসিক উৎসের একটি সংগ্রহ এবং মোট ৩৯টি দেশ যাদের ভূখণ্ড এক বা একাধিক সময় এই সাম্রাজ্যের অংশ ছিল, যার মধ্যে রয়েছে মধ্যপ্রাচ্যের ১১টি দেশ, ১১টি ইউরোপীয় ইউনিয়ন এবং বলকান, তিনটি ককেশাস, মধ্য এশিয়ার দুটি, সাইপ্রাস, সেইসাথে তুরস্ক প্রজাতন্ত্র।
ইস্তাম্বুলের প্রধানমন্ত্রীর উসমানীয় সংগ্রহশালাল ("Başbakanlık Osmanlı Arşivleri)" প্রধান সংগ্রহটি কেন্দ্রীয় রাজ্য সংগ্রহশালা ("Devlet arşivleri") ধারণ করে।
পুরানো শহরের কেন্দ্রে এক শতাব্দীরও বেশি সময় পরে, উসমানীয় রাষ্ট্রীয় সংগ্রহশালাগুলি ২০১৩ সালে ইস্তাম্বুলের কাগিথান জেলায় স্থানান্তরিত হয়।
বর্তমান সংগ্রহে ষোড়শ শতাব্দীর সুলতান সুলাইমানের শাসনামল পর্যন্ত কিছু নথি রয়েছে। ১৮৪৭ সালে "হ্যাজিনে ইভরাক" প্রতিষ্ঠার মাধ্যমে এই রেকর্ডগুলির একটি আধুনিক সংরক্ষণাগার হিসাবে সংগঠন শুরু হয়। মূল ভবনটি গুলহানে উজিরে আজমের অফিসের মাঠে অবস্থিত ছিল এবং এতে বেশ কয়েকটি প্রধান দলিল রয়েছে: সাম্রাজ্যিক কাউন্সিলের রেকর্ড (দিভান-ই হুমায়ুন) এবং উজিরে আজমের অফিসের রেকর্ড (বাব-ই আলী), পাশাপাশি আর্থিক বিভাগ (মালিয়ে) এবং ক্যাডাস্ট্রাল জরিপ (তপু তাহরির দেফতেরি) এর রেকর্ড। মোস্তফা রশিদ পাশা ১৮৪৬ সালে একটি নতুন রেকর্ড অফিস নির্মাণের নির্দেশ দেন। এটি ১৮৪৮ সালে স্থপতি গ্যাসপেয়ার টি. ফোসাটি দ্বারা সম্পন্ন হয়েছিল। "কোষাগারের নজরদারি নথিপত্র" এর অফিস গঠিত হয় এবং মুহসিন এফেন্দীকে এর ব্যবস্থাপক হিসাবে নিয়োগ করা হয়।
প্রজাতন্ত্র প্রতিষ্ঠার সময়ে হ্যাজিনে ইভরাক (Hazine-i Evrak) প্রধান মন্ত্রনালয়ের সাধারণ অধিদপ্তর "(Başvekalet Arşiv Umum Müdürlüğü") এবং অবশেষে Başbakanlık Arşiv Genel Müdürlüğü রূপান্তরিত হয়। এই সময়কালে, ঊনবিংশ শতাব্দীর বিভিন্ন উসমানীয় অফিস এবং প্রশাসনিক কর্তৃপক্ষের নথি সংগ্রহে যুক্ত করা হয়।
এই পরিবর্তন এবং সংযোজনগুলির সাথে সাথে, তুর্কি পণ্ডিতরা ১৯১০ এর দশকে শুরু হওয়া বিভিন্ন সংগ্রহকে শ্রেণীবদ্ধ এবং তালিকাভুক্ত করার জন্য প্রথম পদক্ষেপ নিয়েছিলেন। এই প্রারম্ভিক প্রচেষ্টাগুলি বেশ কয়েকটি শ্রেণিবদ্ধ সংগ্রহ (তাসনিফ) তৈরি করেছিল যা এখনও ক্যাটালগ তৈরিকারী পণ্ডিতের নাম অনুসারে উদ্ধৃত করা হয়। আজ বিশাল সংগ্রহের ক্যাটালগ করার কাজ অব্যাহত রয়েছে।
উসমানীয় সংগ্রহশালাগুলিতে কেবল উসমানীয় রাজবংশ এবং উসমানীয় রাজ্যের তথ্যই নেই, বরং এই সম্পদগুলির অংশ ধারণ করা প্রতিটি জাতির সম্পর্কেও তথ্য রয়েছে। যদিও সমস্ত গবেষকদের জন্য উন্মুক্ত বলে দাবি করা হয়, পণ্ডিতরা অভিযোগ করেছেন যে তাদের গবেষণা বিষয়ের প্রকৃতির কারণে নথিগুলি দেখার অ্যাক্সেসকে বাধা দেওয়া হচ্ছে। যাইহোক, ব্রিটিশ-আর্মেনীয় আরা সরাফীয় এবং ট্যানার আককামসহ (আর্মেনীয় গণহত্যার বিষয়ে তার গবেষণা এবং গ্রহণযোগ্যতার জন্য পরিচিত) অনেক আর্মেনীয় গণহত্যা গবেষক তাদের বইয়ের গবেষণার উদ্ধৃতি দেওয়ার সময় ইস্তাম্বুলের উসমানীয় সংগ্রহশালাগুলি ব্যাপকভাবে ব্যবহার করেছেন, যদিও তারা দাবি করেছেন যে প্রবেশের আগে তাদের বাধা দেওয়া হয়েছিল।
ইউরোপীয় সংসদ ১৫ এপ্রিল ২০১৫-এ ভোট দেওয়া একটি প্রস্তাবে জোর দিয়েছিল যে তুরস্কের আর্মেনীয় গণহত্যার শতবর্ষ স্মারককে আর্মেনীয় গণহত্যাকে স্বীকৃতি দেওয়ার এবং এর সংরক্ষণাগারগুলি খোলার একটি গুরুত্বপূর্ণ সুযোগ হিসাবে ব্যবহার করা উচিত।
উইকিলিকস ক্যাবল 04ISTANBUL1074 শ্রেণীবদ্ধ এবং ডেভিড আর্নেট দ্বারা ৪ জুলাই, ২০০৪ তারিখে স্বাক্ষরিত ইস্তাম্বুলের মার্কিন কনস্যুলেট জেনারেলে বলা হয়েছে যে তুরস্ক সংগ্রহশালা থেকে আর্মেনীয় গণহত্যা সংক্রান্ত অপরাধমূলক নথি মুছে দিয়েছে:
বাতাসি (প্রজাপতি)

বাতাসি(বৈজ্ঞানিক নাম: "Neptis jumbah (Moore)") যার মূল শরীর এবং ডানা দুটি কালচে বাদামী এবং সাদা বর্ণের ডোরা কাটা। এরা নিমফ্যালিডি পরিবার এবং লিমেনিটিডিনি উপগোত্রের সদস্য।
প্রসারিত অবস্থায় বাতাসি এর ডানার আকার ৬০-৭০ মিলিমিটার দৈর্ঘ্যের হয়।
ভারতে প্রাপ্ত বাতাসি এর উপপ্রজাতিসমূহ হল-
বাতাসিদের সমগ্র ভারত এই দেখা যায়। এছাড়া মায়ানমার এবং শ্রীলঙ্কা এর বিভিন্ন অঞ্চলে দেখা যায়।
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
ডানার উপরিতল দাগ ছোপ বন্ধনী সর্বদা সাদা। ডানার মূল রঙ কালচে বাদামী। সামনের ডানার সেল এর অন্তর্গত দাগটি সর্বদা দুটি ভাগে বিভক্ত-ডানার গোড়া (base) থেকে সেল এর দুই-তৃতীয়াংশ পর্যন্ত একটি সরু দাগ ও সেল এর শেষ ভাগে একটি ত্রিভুজাকৃতি ছোপ। সামনের ডানার ২ ও ৩ নং শিরামধ্যস্থ ডিসকাল ছোপ দুটি ৫নং শিরামধ্যস্থ ডিসকাল ছোপের সাথে একই সরলরেখায় অবস্থান করে। ২ ও ৩ নং শিরামধ্যস্থ ডিসকাল ছোপ দুটির মধ্য দিয়ে একটি রেখা অংকন করলে তা অ্যাপেক্স অথবা শীর্ষভাগের ঠিক আগে কোস্টায় গিয়ে মিলিত হবে।
পিছনের ডানার পোস্ট ডিসকাল সাদা ছোপের সারি ঘনীভূত হয়ে সাদা ছোপ দ্বারা গঠিত একটি সরু অবিচ্ছিন্ন দাগে পর্যবসিত হয়েছে। পিছনের ডানার নিম্নতলে সুস্পস্ট বড় কালচে বাদামী ডিসকাল ছোপের সারি এবং ডানার গোড়া অথবা বেস এর কাছে সেল এর মধ্যে একটি কালো ছোপ বর্তমান। সামনের ডানার নিম্নতলে সেল এর বাইরে সুস্পস্ট কালচে বাদামী কিছু দাগ (streak) লক্ষ্য করা যায় যাদের ভিতরের প্রান্ত সূঁচালো।
এই প্রজাতি (চারবাতাসি) এর মত প্রায় সর্বত্র বিচারী নয়। পাহাড়ী অঞ্চলে নীচু উচ্চতায় (১৯০০ মিটার পর্যন্ত) মিশ্র পর্নমোচী ও চিরহরিৎ বনাচল এদের প্রিয় বাসভূমি। এরা মূলত জঙ্গল্ভূমি ও সংলগ্ন অঞ্চলে আবদ্ধ থাকে। এছাড়া সমতল অঞ্চলে বনভূমি অথবা ঝোঁপঝাড়ে পরিপূর্ন গ্রামাঞ্চলে এদের দর্শন মেলে। স্বভাবে এই প্রজাতি অন্যান্য Sailer এরই মতন। এদের উড়ান শক্তিশালী ও (চারবাতাসি)দের থেকে অধিক সমর্থ উড়ান বিশিষ্ট এবং স্বভাবত মাটি থেকে বেশ খানিকটা উপরে অথবা তার চাইতেও উপরে বিচরন করে। এরা ফুলের মধুপান করে ও মাটির ভিজে ছোপে বসে পাডলিং করে।
বুদ্ধুর সমাধি

বুদ্ধুর সমাধি (; "বুদ্ধুর মাকবারা"), যা "বুদ্ধু কা আওা" (; "বুদ্ধুর ভাটা") নামেও পরিচিত), পাকিস্তানের লাহোরে অবস্থিত ১৭ শতকের একটি সমাধি। এটি ঐতিহ্যগতভাবে বুদ্ধু নামে একজন লাহোর বাসিন্দার জন্য করা হয়, যদিও গবেষণা থেকে জানা যায় যে সমাধিটি আসলে খান-ই-দৌরান বাহাদুর নুসরত জং-এর স্ত্রীর জন্য নির্মিত হয়। কিছু শিখ সমাধিটিকে বুদ্ধুর নির্মিত গুরুদ্বার বলে মনে করে।
সমাধিটি গ্রান্ড ট্রাঙ্ক রোড বরাবর, লাহোরের প্রাচীরের শহরের পূর্বে অবস্থিত। সমাধিটি লাহোর প্রকৌশল ও প্রযুক্তি বিশ্ববিদ্যালয় থেকে জিটি রোড জুড়ে অবস্থিত।
১৬৪১ সালের দিকে সমাধিটি নির্মিত হয়, এবং ঐতিহ্যগতভাবে এটিকে বুদ্ধুর সমাধি বলে অভিহিত করা হয়, সুদ্ধুর পুত্র - একজন স্থানীয় ইট প্রস্তুতকারক যিনি শাহজাহানের আমলে লাহোরে বেশ কয়েকটি রাজকীয় ভবনের জন্য ইট সরবরাহ করেছিলেন। ঐতিহাসিক নথি থেকে জানা যায় যে সমাধিটি আসলে "খান-ই-দৌরান" বাহাদুর নুসরত জং-এর স্ত্রীর জন্য নির্মিত হয় - যিনি মুঘল রাজদরবারের একজন আমির। ১৬৪৩ খ্রিস্টাব্দে আমীরের মৃত্যুর পর তাকে সেখানে দাফন করা হয়।
মুঘল অন্ত্যেষ্টিক্রিয়ার ঐতিহ্য অনুসারে, সমাধিটি সম্ভবত একটি বাগানে অবস্থিত ছিল যা আর টিকে নেই। প্রিন্স শের সিং লাহোর আক্রমণের সময় স্থানটিকে তার সেনাবাহিনীর সদর দপ্তর হিসেবে ব্যবহার করেন।
সমাধির ভিত্তিটি বর্গাকৃতির এবং প্রতিটি পাশে একটি করে দরজা রয়েছে। প্রতিটি দরজা একটি ছোট খিলান দ্বারা ঝুলে আছে। ভিত্তির উপরে একটি অষ্টভুজাকার স্তর যার উপর সমাধির বিশিষ্ট গম্বুজটি স্থাপন করা হয়েছে।
সমাধিটি চকচকে নীল এবং হলুদ রঙের টাইলস দিয়ে সজ্জিত, প্রাথমিকভাবে ফুলের নকশায় স্থাপিত। সমাধির গম্বুজটি একটি শেভরন প্যাটার্নে নীল টাইল-ওয়ার্ক দিয়ে সজ্জিত।
সমাধিটিকে ঐতিহ্যগতভাবে বুদ্ধুর ইটের ভাটা হিসেবে চিহ্নিত করা হয়েছে। বুদ্ধুর ভৃত্যরা মিয়া মীরের শিষ্য আব্দুল হককে ইটের ভাটায় গরম করতে অস্বীকার করেছিল বলে কথিত আছে। হক ভাটাটিকে অভিশাপ দিয়েছিলেন, যার ফলে এর চূড়ান্ত পতন ঘটে। বুদ্ধুকে তার পাপের প্রায়শ্চিত্ত করতে বাধ্য করা হয়েছিল, কিন্তু অপমানটি এত বড় বলে বিবেচিত হয়েছিল যে তারপরে ভাটাটি পরিষেবার বাইরে থেকে যায়।
কিংবদন্তীর একটি শিখ সংস্করণ দাবি করে যে বুদ্ধু ভাই কমলিয়াকে খাওয়াতে অস্বীকৃতি জানিয়েছিলেন এবং পরে তার দ্বারা অভিশপ্ত হয়েছিল যতক্ষণ না বুদ্ধু তার ব্যবসা পুনরুদ্ধার করার আগে গুরু অর্জনের কাছে অনুতপ্ত হতে সক্ষম হন। শিখরা দাবি করে যে সমাধিটি আসলে একটি গুরুদ্বারের অংশ হিসেবে নির্মিত হয়।
সাইটটি পুরাকীর্তি আইন ১৯৭৫ দ্বারা সুরক্ষিত। একটি প্রাক্তন ছাত্র তহবিল ফুলব্রাইট স্কলার এবং পাকিস্তানে ইউনাইটেড স্টেটস এডুকেশনাল ফাউন্ডেশনের সহায়তায় ডক্টর আব্দুল রেহমান ২০১৪ সালে সাইটটি আংশিকভাবে পুনরুদ্ধার করেন।
স্মৃতিস্তম্ভটি লাহোর মেট্রোর কমলা লাইনের পরিকল্পিত চলাচলের পথে অবস্থিত। পাঞ্জাব স্পেশাল প্রিমিসেস অর্ডিন্যান্স, ১৯৮৫ এবং পুরাকীর্তি আইন, ১৯৭৫ লঙ্ঘন করে পরিকল্পিত মেট্রো লাইন বুদ্ধুর সমাধি, শালিমার গার্ডেন এবং শহরের অন্য নয়টি সাইটের কাছাকাছি যাওয়ার কারণে ঐতিহ্য সংরক্ষণ প্রচারকারীরা লাহোর হাইকোর্টে একটি পিটিশন জমা দিয়েছেন।
সিপাহসালার মসজিদ

সিপাহসালার মসজিদ (পারস্য: مسجد سپهسالار - মাসজিদ-এ-সিপাহসালার) হলো ইরানের তেহরানে অবস্থিত একটি বিখ্যাত ঐতিহাসিক মসজিদ। ১৮৭৯ সালে পারস্যের বাদশাহ নাসের আল-দিন শাহ কাজার এর প্রধানমন্ত্রী মির্জা হোসেন সিপাহসালার নির্দেশে মসজিদটির নির্মাণ কাজ শুরু হয়। মসজিদটির প্রথম পর্বের নির্মাণ কাজ সমাপ্ত হতে পাঁচ বছর সময় লাগে। ১৯৭৯ সালে ইরানি বিপ্লবের পর মসজিদটি নাম পরিবর্তন করে শহিদ মুতাহহারি (مسجد شهید مطهری) করা হলেও সিপাহসালার মসজিদ নামেই পরিচিত। 
সিপাহসালার মসজিদ তেহরানের সবচেয়ে বড় মসজিদগুলোর একটি। কাজার রাজবংশ ও পাহলভি রাজবংশের শেষের দিকে সিপাহসালার মসজিদ আটটি মিনারের কারণে একটি বিশেষ বৈশিষ্ট্য সম্পন্ন স্থাপনা হিসেবে পরিচিত ছিল, যা পারস্য স্থাপত্যের একটি অনন্য দৃষ্টান্ত। 
মসজিদটি ইরানের পূর্বতন জাতীয় সংসদের নিকটে, বাহেরস্তান স্কোয়ারের দক্ষিন-পূর্ব পাশে অবস্থিত।
সিপাহসালার মসজিদ তেহরানের প্রথম মসজিদ যেটি পারস্য স্থাপত্যকলা ও ইস্তাম্বুলের মসজিদসমূহের স্থাপত্যরীতির মেলবন্ধনে তৈরি করা হয়েছে। মসজিদ ভবনটি ইসফাহানের জামে মসজিদ, চাহারবাগ মাদ্রাসা এবং সুলতান আহমদ মসজিদের অনুপ্রেরণায় বানানো হয়েছে। এটিতে একটি বিশেষ গম্বুজ এবং আটটি মিনার আছে। 
মসজিদের মূল প্রবেশদ্বার ও সম্মুখভাগ কাজার ধাচে তৈরি। প্রবেশদ্বারের দুইপাশে অবস্থিত দুইটি বিশালাকার মিনার আছে। প্রবেশদ্বারের ভেতর দিয়ে প্রবেশ করলে একটি উঠোন দেখা যায়, যেটি ৬০টি শ্রেণীকক্ষ বিশিষ্ট দ্বিতল ভবনে ঘেরা। 
সুসজ্জিত কাজার ধাচে পূর্ণ প্রস্ফুটিত ফুলের নকশায় তৈরি টাইলস দিয়ে উঠোনটি বানানো হয়েছে। এখানে কিছু টাইলসে মসজিদটি নির্মাণের বিস্তারিত বর্ণনা লিপিবদ্ধ আছে। ৪৪টি কলামের উপর স্থাপন করা মূল গম্বুজটি ৩৭মিটার উঁচু। 
১৯৪৯ সালের নভেম্বর মাসে ফাদাইয়ান-এ ইসলামের একজন সদস্য কর্তৃক প্রাক্তন প্রধানমন্ত্রী ও রাজ পরিষদের মন্ত্রী আবদোলহোসেন হাজির গুপ্তহত্যার শিকার হন।
জাগলুল এল-নাগার

জাগলুল এল-নাগার () তার পুরো নাম জাগলুল রাগিব মোহাম্মদ আল নাগার। তিনি একজন মিশরীয় ভূতত্ত্ববিদ, মুসলিম পণ্ডিত এবং লেখক। এল-নাগারের বইয়ের মূল বিষয়বস্তু ছিল কুরআনে বিজ্ঞান। তিনি নিজের শিক্ষাজীবন শেষ করে মিশরের কায়রোতে ইসলাম বিষয়ক সুপ্রীম কাউন্সিল বৈজ্ঞানিক ধারণা কমিটির কুরআন বিষয়ক চেয়ারম্যান হন।
তিনি কায়রো বিশ্ববিদ্যালয় থেকে স্নাতক ডিগ্রি লাভ করেন। ১৯৬৩ সালে যুক্তরাজ্যের ওয়েলস বিশ্ববিদ্যালয় থেকে ভূতত্ত্বে তার পিএইচডি ডিগ্রি অর্জন করেন। এল-নাগার ইসলামি একাডেমি অফ সায়েন্সেস (১৯৮৮), মিশরের জিওলজিক্যাল সোসাইটি এবং আমেরিকান অ্যাসোসিয়েশন অফ পেট্রোলিয়াম জিওলজিস্ট, টালসা, ওকলাহোমার একজন নির্বাচিত ফেলো। ছাত্রজীবনে রাজনৈতিক সক্রিয়তা ও বিশ্বাসের কারণে তিনি কারাবরণ করেন। তিনি মিশরের ধর্মনিরপেক্ষ রাজনীতি প্রতিষ্ঠার ক্ষেত্রে গুরুতর হুমকি হিসেবে বিবেচিত হন। ১৯৬০-এর দশকের শুরুর দিকে তিনি মিশর থেকে নির্বাসিত হন এবং ১৯৭০ সালে দেশে ফিরে যেতে সক্ষম হন।
এল-নাগার ২০০৩ সালে "কুরআনে পাহাড়ের ভূতাত্ত্বিক ধারণা" নামে একটি বই লেখেন। এটি নিউ ভিশন প্রকাশনী দ্বারা প্রকাশিত হয়। সে সময় এল-নাগার সৌদি আরবের দাহরানের কিং ফাহাদ পেট্রোলিয়াম এবং খনিজ বিশ্ববিদ্যালয়ের ভূতত্ত্বের চেয়ারম্যান ছিলেন। এই বইটি মোটামুটি ভাল বিক্রি হয়। তখন এল-নাগার শিক্ষাদান ছেড়ে দিয়ে কুরআনের বৈজ্ঞানিক ধারণা কমিটির চেয়ারম্যান হন। 
এল-নাগার ১৫০ টিরও বেশি বৈজ্ঞানিক অধ্যয়ন এবং নিবন্ধ প্রকাশ করেছে, যার কোনোটিই পিয়ার রিভিউ করা হয়নি। এই বইগুলোর মধ্যে বেশিরভাগই কুরআনে বৈজ্ঞানিক অলৌকিক ঘটনার ওপর লিখিত। 
নাগগার বলেছিলেন যে আমেরিকার শক্তি শেষ পর্যন্ত শেষ হয়ে যাবে। 
জাঘলুল এল-নাগার উটের মূত্রকে ক্যান্সারের প্রতিষেধক হিসেবে দাবি করেছিলেন। 
তিনি ৯/১১ হামলার ষড়যন্ত্রে জড়িত ছিলেন এবং এ বিষয়ে কাতারের ইমাম মুহাম্মদ ইবনে আবদুল-ওয়াহাব মসজিদে দুবার বক্তৃতা করেন। 
নাগগার ২০০৪ সালে দাবি করেছিল যে ১৯৭৮ সালে নাসা একটি টেলিভিশন প্রোগ্রামে চাঁদের বিভক্তির বিষয়টি নিশ্চিত করে।